**Informatīvais ziņojums par**

**Apvienoto Nāciju Pārtikas un Lauksaimniecības organizācijas (*FAO*) projektu**

**„Azerbaidžānas Republikas Karantīnas ekspertīžu centra ekspertu mācības”**

**1. Ievads**

 Zemkopības ministrija iesniedz izskatīšanai Ministru kabinetā informatīvo ziņojumu „Informatīvais ziņojums par Apvienoto Nāciju Pārtikas un Lauksaimniecības organizācijas projektu „Azerbaidžānas Republikas Karantīnas ekspertīžu centra ekspertu mācības”” (*The training of the experts from the Republic Quarantine Expertise Center of the Republic of Azerbaijan*), lai informētu Ministru kabinetu par:

1) Apvienoto Nāciju Pārtikas un Lauksaimniecības organizācijas projekta „Azerbaidžānas Republikas Karantīnas ekspertīžu centra ekspertu mācības” mācību norisi Latvijā;

2) papildus nepieciešamo priekšfinansējumu mācību organizēšanai un norisei.

Starp Apvienoto Nāciju Pārtikas un Lauksaimniecības organizācijas (angļu val. *Food and Agriculture Organization of the United Nations – FAO*)  (turpmāk – *FAO*) un Valsts augu aizsardzības dienestu (Latvija) 2017. gada 18. jūlijā ir noslēgts līgums par laboratoriskās diagnosticēšanas mācību organizēšanu un norisi Azerbaidžānas Nacionālā augu aizsardzības dienesta un Laboratorijas ekspertiem (turpmāk – projekts), kas tiek īstenots saistībā ar projektu “MTF/AZE/007/STF “Azerbaidžānas Fitosanitārās inspekcijas un diagnostikas dienesta stiprināšana”. Līgumu saskaņā ar Ministru kabineta 2004. gada 16. novembra noteikumu Nr. 944 "Valsts augu aizsardzības dienesta nolikums" 8. punktu paraksta Valsts augu aizsardzības dienesta direktors. Ar noslēgto līgumu Valsts augu aizsardzības dienests ir uzņēmies organizēt un koordinēt Latvijā plānotās mācības, kā arī īstenot apmācību par kaitīgo organismu laboratorisko diagnosticēšanu.

Līgums tika noslēgts jau jūlijā, lai varētu uzsākt mācību pirmo kursu, jo tas ir laiks, kad Valsts augu aizsardzības dienesta Nacionālās fitosanitārās laboratorijas eksperti pilnvērtīgi var apmācīt Azerbaidžānas Nacionālā augu aizsardzības dienesta Laboratorijas ekspertus saskaņā ar mācību programmu. Jūlijā laboratorijā tiek iesūtīti daudzveidīgi paraugi, kurus testējot ekspertus var apmācīt baktēriju, sēņu slimību, kaitēkļu un vīrusu diagnostikā.

Projekta ilgums ir no 2017. gada jūlija līdz 31. decembrim.

Projektu veido divi mācību kursi Latvijā.

|  |  |  |  |
| --- | --- | --- | --- |
| Mācību pasākums | Datums | Norises vieta | Valoda |
| Kaitīgo organismu laboratoriskā diagnostika mikoloģijā, virosoloģijā, bakterioloģijā un molekulārbioloģijā, paraugu noņemšana  | 24.07.2017.– 12.08.2017. | Rīga | Krievu |
| Kaitīgo organismu laboratoriskā diagnostika mikoloģijā, virosoloģijā, fitohelmintoloģijā un molekulārbioloģijā, paraugu noņemšana | Oktobris/novembris 2017 | Rīga | Krievu |

Latvijā plānotās mācības organizē un to norisi koordinē Valsts augu aizsardzības dienests.

Organizatori un mācību koordinatori: Valsts augu aizsardzības dienesta pārstāvji.

Lektori: Valsts augu aizsardzības dienesta pārstāvji.

Dalībnieki: Azerbaidžānas Nacionālā augu aizsardzības dienesta un Laboratorijas eksperti.

Ievērojot minēto, Zemkopības ministrija informē par situāciju.

 1. Valsts augu aizsardzības dienestam divu mācību kursu organizēšanai 2017. gadā ir nepieciešami visi tam domātie finanšu līdzekļi. Savukārt projektā paredzēts, ka pēc līguma noslēgšanas Valsts augu aizsardzības dienests saņem avansa maksājumu 6520 *euro* apmērā un starpmaksājumu 8214 *euro* apmērā pēc mācību materiālu un prezentāciju iesniegšanas, bet tas nesedz izdevumus par visu mācību kursu norisi. Pēdējo maksājuma daļu 7000 *euro* paredzēts pārskaitīt 2017. gada beigās pēc gala ziņojuma apstiprināšanas.

2. Tā kā projekta īstenošana ir jāuzsāk jau jūlijā (viesnīcu rezervācija, vīzu kārtošana) un projekts ilgs līdz gada beigām, programmai finansējumu nepieciešams piešķirt no 80.00.00. programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

**2. Izmaksas un finansiālie nosacījumi saskaņā ar projektu**

Saskaņā ar projektu abu mācību kursu rīkošanai nepieciešamais finansējums Valsts augu aizsardzības dienestam no *FAO* tiek pārskaitīts šādā kārtībā:

1. 6520,00 *euro* – pēc līguma noslēgšanas starp Valsts augu aizsardzības dienestu un *FAO*;
2. 8214,00 *euro* – pēc mācību materiālu un prezentāciju iesniegšanas (2017. gada augusts).
3. 7000,00 *euro* – projekta beigās pēc visu pārskatu iesniegšanas (2017. gada beigas).

Valsts augu aizsardzības dienestam abu mācību kursu īstenošanai paredzēts finansējums 21 734 *euro* apmērā.

**3. Ieguvumi no projekta īstenošanas Latvijā**

Mācību kursi paredzēti par Starptautiskās augu aizsardzības konvencijas (*IPPC*) Fitosanitāro pasākumu starptautiskajiem standartiem, lai iemācītu, kā pareizi noņemami augu un augu produktu paraugi kaitīgo organismu diagnosticēšanai laboratorijā. Mācības paredzētas Azerbaidžānas laboratorijas ekspertiem par kaitīgo organismu – nematožu, kaitēkļu, baktēriju, vīrusu – laboratorisko testēšanu, dažādu diagnostikas metožu izmantošanu un kvalitātes vadības sistēmas ieviešanu laboratorijā.

Lai nodrošinātu kvalitatīvu apmācību, Valsts augu aizsardzības dienesta darbinieki iepriekš sagatavos gan mācību programmu, kurā teorētiskās nodarbības apvienotas ar praktiskiem vingrinājumiem un tehniskajām vizītēm, gan mācību moduļu programmas un materiālus.

Latvijas eksperti šo programmu var pasniegt krievu valodā, tā kolēģiem no Azerbaidžānas palīdzot apgūt zināšanas valsts fitosanitārās drošības nodrošināšanai un kaitīgo organismu savlaicīgā diagnosticēšanā. Tā kā Latvijas eksperti ir veiksmīgi ieviesuši Eiropas Savienības normatīvo aktu prasības un turpina līdzdarboties ES normatīvo aktu izstrādē augu aizsardzības jomā, vienlaikus sekmīgi nodrošinot to, ka Latvijā augu karantīnas organismu klāsts nav palielinājies, jo Valsts augu aizsardzības dienesta izveidotā fitosanitārā sistēma strādā atbilstoši mērķim – nepieļaut augu karantīnas organismu ieviešanos un izplatību, dienesta ekspertiem ir pieredze, ar ko dalīties.

Pie Latvijas ekspertiem pieredzes apmaiņā brauc arī kolēģi no Tadžikistānas, Igaunijas un Kazahstānas, kā arī vairāki eksperti no Azerbaidžānas. Dienests ir piedalījies vairākās pieredzes apmaiņas programmās, piemēram, ar Ukrainu un Kirgizstānu. Laboratorijas eksperti ir dalījušies pieredzē ar Krievijas, Kazahstānas, Somijas un Ukrainas kolēģiem. Laboratoriskajā testēšanā un kvalitātes vadības sistēmas izstrādē ir apmācīti arī trīs Azerbaidžānas eksperti.

Svarīgi ir mācēt konstatēt augu kaitīgos organismus un kaitēkļus un zināt, kā to izdarīt laikus. Eiropas Savienībā, tostarp Latvijā, ir konstatēti kaitīgie organismi, kas var iznīcināt veselas augu vai augu produktu grupas, ja tie laikus netiek apkaroti. Piemēram, Rietumeiropā intensīvi tiek apkarota priežu koksnes nematode (*Bursaphelenchus xylophilus*), tāpēc Portugālē ir izcirsti jau vairāk nekā 1000 ha priežu mežu. Lielbritānijā vairākkārt konstatēti no Ķīnas ievesti kaitēkļi – citrusa ūsainis *(Anoplophora chinensis)* un Āzijas ūsainis (*Anoplophora glabripennis*); tā kā tie iznīcina lapu kokus, bija nepieciešams izcirst lielas inficēto lapu koku mežu platības. Latvijā 2007. gadā tika konstatēts kaitīgais organisms bakteriālā iedega(*Erwinia amylovora*) un tika izcirsta daļa komerciālo un privāto augļu koku dārzu. Šie tirdzniecības ceļā ievestie augu kaitīgie organismi ir agresīvi vietējai faunai, jo nav dabīgo aizsargātāju, tāpēc vienīgā iespējamā rīcība ir konstatēt tos pēc iespējas ātrāk un iznīcināt, pirms tie ir izplatījušies nekontrolējamā apjomā.

Valsts augu aizsardzības dienests, iegūstot tiesības īstenot *FAO* projektu, ir atzinīgi novērtēts starptautiski. Ja šis projekts tiks veiksmīgi īstenots, būs lielākas iespējas piedalīties turpmākos starptautiskos projektos.

**4. Priekšlikumi turpmākai rīcībai**

Lai projektu varētu sekmīgi īstenot, projekta pasākumiem nepieciešams priekšfinansējums no valsts budžeta 7000 *euro* apmērā.

Projekta īstenošanai paredzēts finansējums 21 734 *euro* apmērā, un to pilnībā segs *FAO*, ievērojot informatīvā ziņojuma 2. nodaļā minēto maksāšanas kārtību.

Pēc projekta īstenošanas valsts budžetā pilnā apmērā tiks atgūti projektā izlietotie valsts budžeta līdzekļi.

 **5. Projekta finansējums 2017. gadam**

|  |  |  |  |  |
| --- | --- | --- | --- | --- |
| **Izdevumu pozīcijas** | **Mērvienība** | **Daudzums**  | **Maksa par 1 vienību** | **Kopā izdevumi (EUR)** |
| 1 | Teorētiskās un praktiskās nodarbības | ekspertu dienas  | 60 | 271,90 | 16 314,00  |
| 2 | Laboratorijas materiāli un reaģenti praktisko nodarbību nodrošināšanai | materiālu komplekts | 1 | 700,00 | 700,00 |
| 3 | Tehniskās vizītes nodrošināšana (transporta izdevumi vizītes nodrošināšanai u.c.) | vizīte | 2 | 300,00 | 600,00 |
| 4 | Organizatoriskie pasākumi, projekta koordinācijas izdevumi  | personas |  8 |  203,92 | 1631,36 |
| 5 | Drukājami mācību prezentāciju materiāli | personas | 8 | 20,00 | 160,00 |
| Kopā | 19 405,36 |
| Attiecināmās izmaksas 12% apmērā no kopsummas\* | 2328,64 |
| **Pavisam kopā** | **21 734,00** |

\* Attiecināmajās izmaksās ietilpst ēdināšanas pakalpojumi, transporta izdevumi Latvijā, vīzu izmaksas u.c. izdevumi.

Zemkopības ministrs Jānis Dūklavs